
Betegtájékoztató: Információk a felhasználó számára
Flector Dolo Rapid 25 mg lágy kapszula

diklofenák-epolamin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz. 
Ezt a gyógyszert mindig pontosan a betegtájékoztatóban leírtaknak vagy az Ön kezelőorvosa vagy gyógyszerésze által elmondottaknak megfelelően szedje.
· Tartsa meg a betegtájékoztatót, mert a benne szereplő információkra a későbbiekben is szüksége lehet. 
· További információkért vagy tanácsért forduljon gyógyszerészéhez.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei 3 napon belül nem enyhülnek, vagy éppen súlyosbodnak.
A betegtájékoztató tartalma:

1.
Milyen típusú gyógyszer a Flector Dolo Rapid, és milyen betegségek esetén alkalmazható?

2.
Tudnivalók a Flector Dolo Rapid alkalmazása előtt 

3.
Hogyan kell szedni a Flector Dolo Rapidot? 

4.
Lehetséges mellékhatások

5.
Hogyan kell a Flector Dolo Rapidot tárolni? 

6.
A csomagolás tartalma és egyéb információk

1.
Milyen típusú gyógyszer a Flector Dolo Rapid, és milyen betegségek esetén alkalmazható?

A Flector Dolo Rapid hatóanyaga a diklofenák-epolamin.
A Flector Dolo Rapid a nem-szteroid gyulladásgátló gyógyszerek (NSAID-ek) csoportjába tartozik. Ez a gyógyszer fájdalomcsillapító hatású, egyúttal képes csökkenteni a gyulladást és a duzzanatot is. 

A Flector Dolo Rapid a következő tünetek rövid távú kezelésére javallott felnőttek és 14 évnél idősebb serdülők számára: enyhe- és közepesen súlyos fájdalmak (például fejfájás, fogfájás, menstruációs fájdalom és reumás fájdalom, izomfájdalom).
2.
Tudnivalók a Flector Dolo Rapid alkalmazása előtt
NE szedje a Flector Dolo Rapidot: 
· ha allergiás diklofenák-epolaminra vagy a gyógyszer (6. pontban felsorolt) egyéb összetevőjére
· ha allergiás reakciója volt olyan tünetekkel, mint például arcduzzanat és szájduzzanat (angio-ödéma), légzési problémák, mellkasi fájdalom, orrfolyás, bőrkiütés, vagy bármely más allergiás reakciója volt aszpirin vagy bármely más NSAID alkalmazását követően
· ha jelenleg gyomorfekélye, nyombélfekélye, illetve emésztőrendszeri vérzése vagy perforációja van

· ha ismeretlen eredetű vérképzési zavara van
· ha korábban már előfordult Önnél emésztőrendszeri vérzés vagy perforáció valamilyen nem-szteroid gyulladásgátló gyógyszer korábbi szedésekor

· ha korábban már kétszer vagy többször volt gyomorfekélye vagy nyombélfekélye vagy emésztőrendszeri vérzése (például a véres hányás, a székeléskor jelentkező vérzés, a székletben látható friss vér vagy a fekete, szurokszerű széklet)

· ha diagnosztizált szívbetegségben és/vagy agyérbetegségben szenved, például ha volt már szívrohama, szélütése (stroke), átmeneti agyi keringési zavara (TIA, „ministroke”), a szívhez vagy az agyhoz vezető erekben elzáródás, vagy ha műtétet végeztek Önnél az elzáródások megszüntetésére vagy áthidalására (úgynevezett bypass-műtét)

· ha keringési problémái vannak vagy voltak (úgynevezett perifériás artériabetegség)

· ha súlyos vesekárosodásban vagy májkárosodásban szenved
· ha a terhesség utolsó 3 hónapjában van (lásd még: „Terhesség, szoptatás és termékenység”)
Figyelmeztetések és óvintézkedések

A Flector Dolo Rapid szedése előtt beszéljen kezelőorvosával vagy gyógyszerészével:

· ha jelenleg bármilyen gyomorbetegsége vagy bélbetegsége, például kolitisz ulcerózája (fekélyes vastagbélgyulladása) vagy Crohn-betegsége van vagy volt régebben

· ha Ön idős

· ha veseproblémái vagy májproblémái vannak

· ha porfíria nevű betegsége van

· ha bármilyen vérrel kapcsolatos vagy vérzési rendellenessége van

· ha valaha asztmás volt

· ha jelenleg szoptat

· ha szorító mellkasi fájdalma (anginája), trombózisa (vérrög) vagy magas vérnyomása van, vagy ha magas a koleszterinszintje vagy a trigliceridszintje (vérzsírszintje)

· ha cukorbeteg

· ha dohányzik

· ha nemrégiben műtéten esett át

· ha kiszáradás kockázata áll fenn Önnél (például hányás vagy hasmenés miatt)
· ha nemrégiben gyomor- vagy bélrendszeri műtéten esett át vagy ilyen műtét előtt áll, mivel a gyógyszer a műtétet követően esetenként lassíthatja a sebgyógyulást a bélben.
· A Flector Dolo Rapid hatóanyagának gyulladásgátló hatása elfedheti a fertőzés jeleit és tüneteit. Amennyiben nem érzi jól magát, és orvoshoz fordul, ne felejtsen el szólni, hogy Flector Dolo Rapidot szed. 

· Ha a Flector Dolo Rapid vagy más fájdalomcsillapító gyógyszer szedése után bármikor súlyos bőrkiütést vagy bőrhámlást, hólyagképződést és/vagy szájfekély(ek) kialakulását tapasztalta.

· A fejfájás kezelésére szolgáló bármilyen gyógyszer tartós alkalmazása a fájdalom súlyosbodásához vezethet. Ha Önnél a fájdalomcsillapítók rendszeres szedése ellenére gyakori vagy mindennapos fejfájás jelentkezik, mérlegelnie kell a „gyógyszer-túlhasználat okozta fejfájás” lehetőségét.

Szív- és érrendszeri betegség

Egyes gyógyszerek, így a Flector Dolo Rapid is kis mértékben fokozhatják a szívroham (szívinfarktus) és az agyi érkatasztrófa (stroke) kockázatát. A kockázat fokozódása sokkal valószínűbb, ha a kezelés sokáig tart, és a gyógyszer adagja nagyobb. Ne lépje túl a javasolt adagot és a javasolt kezelési időtartamot.

Mielőtt a Flector Dolo Rapidot felírják Önnek, feltétlenül említse meg kezelőorvosának

· ha dohányzik

· ha cukorbeteg

· ha szorító mellkasi fájdalma (anginája), trombózisa (vérrög) vagy magas vérnyomása van, vagy ha magas a koleszterinszintje vagy a trigliceridszintje (vérzsírszintje)

Azonnal forduljon orvoshoz, ha artériás trombotikus események bármely tünetét észleli, például mellkasi fájdalmat, légszomjat, gyengeséget vagy beszédzavart. Ezek a tünetek figyelmeztető jelek nélkül is jelentkezhetnek.

A mellékhatások előfordulása minimálisra csökkenthető, ha a legkisebb hatásos adagot a szükséges legrövidebb ideig alkalmazzák a tünetek csökkentésére. 

Gyermekek és serdülők

14 évesnél fiatalabb gyermekeknek nem javasolt a Flector Dolo Rapid szedése. 
Egyéb gyógyszerek és a Flector Dolo Rapid
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Flector Dolo Rapid szedése előtt beszéljen kezelőorvosával vagy gyógyszerészével, ha az alábbi típusú vagy hatóanyagú gyógyszerek bármelyikét szedi:

· Digoxin (a szív erősítésére), fenitoin (epilepszia kezelésére) vagy lítium (mentális betegségek kezelésére). A Flector Dolo Rapid növelheti ezen hatóanyagok koncentrációját a vérben.

· Vízhajtók és vérnyomáscsökkentők. A Flector Dolo Rapid csökkentheti e gyógyszerek hatását.

· Káliummegtartó vízhajtók (bizonyos vízhajtók). A Flector Dolo Rapid növelheti a kálium koncentrációját a vérben. 

· Szívelégtelenség és magas vérnyomás kezelésére szolgáló gyógyszerek (ACE-gátlók és angiotenzin II-antagonisták). A Flector Dolo Rapid csökkentheti ezeknek a gyógyszereknek a hatását, és növelheti a veseműködési zavar kockázatát.

· Véralvadásgátlók (vérhígítók), például warfarin. Más nem-szteroid gyulladásgátlókhoz hasonlóan a Flector Dolo Rapid növelheti ezeknek a gyógyszereknek a hatását.

· Cukorbetegség kezelésére szájon át szedett gyógyszerek. Bizonyos esetekben módosítani kell a cukorbetegség kezelésére szolgáló gyógyszerek adagolását. A biztonság érdekében folyamatosan ellenőrizni kell a vércukorszintet. A diklofenák és a metformin egyidejű alkalmazása – különösen vesekárosodásban szenvedő betegeknél – fokozhatja a metabolikus acidózis kockázatát. Ez olyan állapot, amelyben savak halmozódnak fel a vérben.
· Más nem-szteroid gyulladásgátlók (fájdalomcsillapításra, lázcsillapításra vagy gyulladáscsökkentésre, például ibuprofén, COX II-gátlók és acetilszalicilsav) vagy glükokortikoidokat tartalmazó gyógyszerek. A Flector Dolo Rapid növeli az emésztőrendszeri fekélyek és a vérzés kockázatát.

· Trombocitaaggregáció-gátlók például acetilszalicilsav és bizonyos antidepresszánsok (szelektív szerotoninvisszavétel-gátlók, angol rövidítéssel SSRI készítmények). Ez növelheti az emésztőrendszeri vérzés kockázatát. 

· Ciklosporin és takrolimusz (szervátültetések után a kilökődést megakadályozó gyógyszerek, vagy reumás betegségek vagy súlyos bőrbetegségek kezelésére). A nem-szteroid gyulladásgátlók növelhetik a ciklosporin és a takrolimusz vesekárosító hatását. 

· Metotrexát. Ha a Flector Dolo Rapid gyógyszert a metotrexát-kezelés előtt vagy után 24 órán belül veszi be, megnőhet a metotrexát koncentrációja a vérben, és emiatt fokozódhatnak a metotrexát mellékhatásai.

· Szulfinpirazon vagy probenecid (köszvény kezelésére szolgálnak) és vorikonazol (gombás fertőzés kezelésére használatos). Ezek késleltethetik a Flector Dolo Rapid szervezetből történő kiürülését. Igy megnőhet a Flector Dolo Rapid koncentrációja a vérben, és ezáltal fokozódhatnak a Flector Dolo Rapid mellékhatásai.

· Kolesztipol és kolesztiramin: késleltetheti vagy csökkentheti a Flector Dolo Rapid felszívódását. Ezért a Flector Dolo Rapid bevétele legalább 1 órával a másik gyógyszer bevétele előtt, vagy 4–6 órával az után javasolt.

· Kinolonok (egy antibiotikum-csoport). Szórványos esetekben görcsrohamokról számoltak be.

· Szívglikozidok: a nem-szteroid gyulladásgátlókkal történő egyidejű alkalmazás fokozhatja a szívelégtelenséget, csökkentheti a vese szűrőképességét, és növelheti a vérplazmában a glikozidszinteket. 
· Mifepriszton: a nem-szteroid gyulladásgátló gyógyszereket nem szabad alkalmazni mifepriszton alkalmazása után 8-12 napon belül, mert csökkenthetik a mifepriszton hatását.
A Flector Dolo Rapid egyidejű bevétele alkohollal

Amíg Flector Dolo‑t szed, nem szabad alkoholt innia. Az alkohol fokozhatja a Flector Dolo Rapid mellékhatásait, különösen a fáradtságot és a szédülést, valamint az emésztőrendszerre kifejtett mellékhatásokat. 

Terhesség, szoptatás és termékenység

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség

Ne szedje a Flector Dolo Rapidot, ha terhessége utolsó 3 hónapjában van, mert károsíthatja születendő gyermekét, vagy problémákat okozhat a szülés során. Vese- és szívproblémákat okozhat a magzatnál. Ez befolyásolhatja az Ön és születendő gyermeke vérzési hajlamát, és a tervezettnél későbbi szülést vagy hosszabb ideig tartó vajúdást okozhat. Ne szedje a Flector Dolo Rapidot a terhesség első 6 hónapjában, kivéve, ha feltétlenül szükséges és orvosa ezt tanácsolta. Ha kezelésre van szüksége ebben az időszakban, vagy amikor teherbe akar esni, a lehető legkisebb adagot kell alkalmazni a lehető legrövidebb ideig. A terhesség 20. hetétől a Flector Dolo Rapid veseproblémákat okozhat a magzatnál, ha néhány napnál tovább szedi, amely a magzatot körülvevő magzatvíz alacsony szintjéhez (oligohidramnion) vagy a magzat szívében egy ér (duktusz arteriózusz) beszűküléséhez vezethet. Ha néhány napnál hosszabb ideig tartó kezelésre van szüksége, orvosa további ellenőrzést javasolhat.
Szoptatás

A Flector Dolo Rapidot nem szabad szedni szoptatás alatt, mert káros lehet a csecsemőre. Közölje kezelőorvosával, ha Ön jelenleg szoptat. 

Termékenység

A Flector Dolo Rapid a nem-szteroid gyulladásgátló gyógyszerek csoportjába tartozik, melyek befolyásolhatják a nők termékenységét. Ez a hatás a gyógyszer szedésének abbahagyásával megszűnik.

Ezért olyan nők esetében, akik terhességet terveznek, akiknek nehézségeik vannak a teherbeeséssel, vagy akik meddőség miatti kivizsgálás alatt állnak, a Flector Dolo Rapid szedése nem javasolt. 

A készítmény hatásai a gépjárművezetéshez és a gépek kezeléséhez szükséges képességekre

A Flector Dolo Rapid szedésekor előfordulhatnak olyan mellékhatások, mint például látászavar, szédülés, álmosság vagy más központi idegrendszeri zavarok. Ezeket a hatásokat az alkohol felerősíti.

Ha Önnél a gyógyszer ilyen hatást vált ki, ne vezessen gépjárművet, és ne kezeljen gépeket.

A Flector Dolo Rapid szorbitot és nátriumot tartalmaz
Ez a gyógyszer legfeljebb 10,07 mg szorbitot tartalmaz lágy kapszulánként.
Ez a gyógyszer kevesebb mint 1 mmol nátriumot (23 mg) tartalmaz kapszulánként, azaz gyakorlatilag „nátriummentes”.
3.
Hogyan kell szedni a Flector Dolo Rapidot?
Ezt a gyógyszert mindig pontosan a betegtájékoztatóban leírtaknak vagy orvosa, gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Felnőttek és 14 éves vagy idősebb serdülők:
Fontos, hogy csak a fájdalom csillapításához szükséges legkisebb adagot, és csak a szükséges ideig alkalmazza.
Az ajánlott kezdőadag 1 lágy kapszula, szükség esetén a továbbiakban 1 lágy kapszula 4–6 óra elteltével. 24 órán belül semmiképpen nem szabad 3 lágy kapszulánál (75 mg-nál) többet bevenni.

Hogyan kell szedni?
A kapszulákat egészben, egy pohár vízzel kell bevenni. 

A lehető legjobb hatás érdekében a kapszulát éhgyomorra kell bevenni.
A kezelés hossza:

A Flector Dolo Rapid lágy kapszulát nem szabad 3 napnál tovább szedni. Ha a tünetek nem szűnnek meg vagy esetleg rosszabbodnak, forduljon kezelőorvosához.

Ha az előírtnál több Flector Dolo Rapidot vett be

Ha véletlenül túl sok gyógyszert vett be, azonnal szóljon kezelőorvosának, vagy menjen a legközelebbi kórház sürgősségi osztályára, és vigye magával a gyógyszer dobozát. Előfordulhat, hogy orvosi ellátásra lesz szüksége. 
Ha elfelejtette bevenni a Flector Dolo Rapidot 
Ne vegyen be kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások 

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Néhány mellékhatás súlyos is lehet. 

Hagyja abba a Flector Dolo Rapid szedését, és azonnal tájékoztassa kezelőorvosát, ha bármelyik mellékhatást tapasztalja az alábbiak közül:

· erős fájdalom gyomortájékon (a has felső részén), hányinger vagy hányás
· vér vagy fekete darabkák a hányásban, fekete széklet vagy vér a székletben
· allergiás reakciók, például bőrkiütés, viszketés, véraláfutás, fájdalmas piros területek a bőrön, a bőr hámlása vagy felhólyagosodása
· sípoló (ziháló) légzés vagy légszomj (hörgőgörcs), nyelési nehézség, ájulás
· megduzzadt arc, ajkak, kezek vagy ujjak
· sárgára színeződő bőr vagy szem
· tartós torokfájás vagy láz, szokatlan vérzés vagy véraláfutás
· a megszokottól eltérő mennyiségű és/vagy kinézetű vizelet

· enyhe görcs vagy érzékenység a hasban, amely nem sokkal a Flector Dolo Rapid kezelés kezdetét követően jelentkezik, és utána végbélvérzés vagy véres hasmenés lép fel rendszerint a hasi fájdalom megjelenésétől számított 24 órán belül (az előfordulás gyakorisága nem ismert, a rendelkezésre álló adatokból nem állapítható meg).
· Súlyos allergiás bőrreakció, amely nagy, kiterjedt vörös és/vagy sötét foltokkal, bőrduzzanattal, hólyagokkal és viszketéssel járhat (generalizált, bullózus fix gyógyszerkiütés).
Azonnal forduljon kezelőorvosához, ha a következők valamelyikét észleli:
· mellkasi fájdalom, amely a Kounis-szindrómának nevezett, potenciálisan súlyos allergiás reakció tünete lehet
Egyes gyógyszerek, így a Flector Dolo Rapid is fokozhatják a szívroham (szívinfarktus) és az agyi érkatasztrófa (stroke) kockázatát. 

Az alábbi felsorolt mellékhatásokról is beszámoltak:

Gyakori (10-ből legfeljebb 1 beteget érinthet)

· Fejfájás, szédülés, forgó jellegű szédülés

· Hányinger, hányás, hasmenés, emésztési zavar, hasi fájdalom, fokozott gázképződés, étvágytalanság

· Bőrkiütés és viszketés

Nem gyakori (100-ból legfeljebb 1 beteget érinthet)

· A vérben a májenzimek szintjének emelkedése

Ritka (1000-ből legfeljebb 1 beteget érinthet)

· Túlérzékenység, anafilaxiás és anafilaktoid reakciók (súlyos allergiás reakciók, beleértve a vérnyomásesést és a sokkot)

· Allergiás duzzanat, beleértve az arcödémát (angioödéma)

· Álmosság

· A légutak elzáródása (asztma), beleértve a légszomjat

· A gyomor gyulladása, gyomorfekély vagy nyombélfekély (vérzéssel vagy perforációval, illetve ezek nélkül)

· Hepatitisz (májgyulladás), sárgaság 

· Csalánkiütés

· Ödéma (folyadékgyülem a szervezetben)

Nagyon ritka (10 000-ből legfeljebb 1 beteget érinthet)

· A vörösvértestképzés és fehérvérsejtképzés zavara 

· Dezorientáltság, depresszió, álmatlanság, rémálmok, ingerlékenység, pszichotikus betegség

· Érzékelési zavarok, emlékezetkiesés, görcsrohamok, szorongás, remegés, fertőzéssel nem összefüggő agyhártyagyulladás, ízérzékelési zavarok 

· Látászavar, homályos látás, kettős látás

· Fülcsengés, fülzúgás, halláscsökkenés
· Szívdobogásérzés, mellkasi fájdalom, szívizomgyengeség (szívelégtelenség) 

· Magas vérnyomás, a vérerek gyulladása

· Tüdőgyulladás 

· Vastagbélgyulladás, beleértve a vérzéses vastagbélgyulladást, Crohn-betegség vagy fekélyes vastagbélgyulladás (kolitisz ulceróza) fellángolása, székrekedés

· A száj nyálkahártyájának gyulladása, a nyelv gyulladása, a nyelőcső károsodása, membránszerű szűkületek kialakulása a bélben, hasnyálmirigy-gyulladás

· Májelégtelenség, a májgyulladás nagyon súlyos és hirtelen kialakuló formája (fulmináns hepatitisz), valamint májszövetelhalás (májnekrózis).
· Bőrkiütés (beleértve az ekcémát és a felhólyagosodást), fényérzékenység, kis vérző foltok a bőrön, súlyos bőrreakciók, például kiütés és felhólyagosodás (például Stevens–Johnson-szindróma, toxikus epidermális nekrolízis/Lyell szindróma), hajhullás 

· Akut veseműködési zavar (veseelégtelenség), vér a vizeletben, fehérje a vizeletben, nefrózis szindróma (folyadék-visszatartás a szervezetben és sok fehérje a vizeletben), veseszöveti károsodás (intersticiális nefritisz, papilláris nekrózis)
Nem ismert (a gyakoriság a rendelkezésre álló adatokból nem állapítható meg)

· Allergiás bőrreakció, amely kerek vagy ovális vörös foltokkal, bőrduzzanattal, hólyagosodással és viszketéssel járhat (fix gyógyszerkiütés). A bőr sötétebbé válhat az érintett területeken, ami a gyógyulás után is fennmaradhat. A fix gyógyszerkiütés általában ugyanazo(ko)n a helye(ke)n újul ki, ha a gyógyszer szedésére ismételten sor kerül.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Flector Dolo Rapidot tárolni?

· A gyógyszer gyermekektől elzárva tartandó! 

· A dobozon és a buborékcsomagoláson feltüntetett lejárati idő („Felhasználható” vagy „Felh.:”) után ne alkalmazza ezt a gyógyszert. A lejárati idő az adott hónap utolsó napjára vonatkozik. 

· Legfeljebb 25 ºC-on tárolandó.

· A fénytől és nedvességtől való védelem érdekében az eredeti csomagolásban tárolandó. 

6.
A csomagolás tartalma és egyéb információk

Mit tartalmaz a Flector Dolo Rapid?

A készítmény hatóanyaga: a diklofenák-epolamin. 

30,76 mg diklofenák-epolamint tartalmaz lágy kapszulánként, ami 25 mg diklofenák-káliumnak felel meg.
Egyéb összetevők:

kapszulatöltet
makrogol 600, vízmentes glicerin, tisztított víz

kapszulahéj
zselatin, vízmentes glicerin, részben vízmentes szorbit-szirup (E420), hidroxipropilbetadex, nátrium-hidroxid, tisztított víz.

Milyen a Flector Dolo Rapid külleme, és mit tartalmaz a csomagolás?

Átlátszó, sárgás, ovális, körülbelül 1 cm hosszú lágy zselatin kapszula, amely enyhén viszkózus oldatot tartalmaz.

Lágy kapszulák fehér, átlátszatlan PVC/PE/PVDC//Al buborékcsomagolásban és dobozban.
Kiszerelés: 10, 20, vagy 30 db lágy kapszula.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

IBSA Pharma Kft.

1124 Budapest, Fodor u. 54/B
Magyarország
Gyártó 
IBSA Farmaceutici Italia srl

Via Martiri di Cefalonia 2

26900 Lodi, Olaszország

Flector Dolo Rapid 25 mg lágy kapszula

OGYI-T-23250/05 
10×
buborékcsomagolásban
OGYI-T-23250/06 
20×
buborékcsomagolásban
OGYI-T-23250/07 
30×
buborékcsomagolásban

A betegtájékoztató legutóbbi felülvizsgálatának dátuma: 2026. szeptember.

